b"\n_START_ARTICLE_\nEfecte Oberth\n_START_PARAGRAPH_\nL'efecte Oberth o sobrevol propulsat (powered flyby en angl\xc3\xa8s) \xc3\xa9s una caracter\xc3\xadstica de l'astron\xc3\xa0utica on s'utilitza un motor de coet prop d'un cos gravitatori que, per una mateixa \xc3\xb2rbita inicial, pot assolir un canvi de velocitat final molt m\xc3\xa9s gran que si aquest motor de coet \xc3\xa9s enc\xc3\xa8s lluny del cos. De forma general, l'efecte Oberth explica que l'\xc3\xbas del motor de coet a velocitats elevades genera m\xc3\xa9s energia mec\xc3\xa0nica que a velocitats baixes._NEWLINE_En termes pr\xc3\xa0ctics, aix\xc3\xb2 vol dir que el m\xc3\xa8tode d'impulsar-se d'una nau especial m\xc3\xa9s energ\xc3\xa8ticament eficient \xc3\xa9s en el periapsis orbital m\xc3\xa9s baix possible. En aquest punt, la velocitat orbital i l'energia cin\xc3\xa8tica s\xc3\xb3n m\xc3\xa0xims._NEWLINE_L'efecte Oberth t\xc3\xa9 lloc perqu\xc3\xa8 el propergol t\xc3\xa9 m\xc3\xa9s energia \xc3\xbatil degut a l'energia cin\xc3\xa8tica addicional sumada a la pr\xc3\xb2pia energia qu\xc3\xadmica potencial. La nau espacial pot utilitzar aquesta energia cin\xc3\xa8tica per generar m\xc3\xa9s pot\xc3\xa8ncia mec\xc3\xa0nica._NEWLINE_Aquest efecte s'utilitza tamb\xc3\xa9 per entendre el comportament de coets multitram: el tram superior genera molta m\xc3\xa9s energia cin\xc3\xa8tica \xc3\xbatil que l'energia qu\xc3\xadmica total del propergol._NEWLINE_Rep el nom de Hermann Oberth, el f\xc3\xadsic alemany nascut a Romania i un dels fundadors de la coeteria moderna, qui va descriure aquest efecte en el 1927.\n_START_SECTION_\nExplicaci\xc3\xb3 en termes de treball\n_START_PARAGRAPH_\nEls motors de coet produeixen la mateixa for\xc3\xa7a independentment de la velocitat. Un coet que actua sobre un objecte fix no produeix treball; l'energia qu\xc3\xadmica \xc3\xa9s utilitzada \xc3\xbanicament en accelerar el propergol en forma d'escapament. Quan el coet es mou, l'empenta produeix treball mec\xc3\xa0nic (for\xc3\xa7a multiplicada per la dist\xc3\xa0ncia)._NEWLINE_Com m\xc3\xa9s lluny el coet es mou durant l'\xc3\xbas del coet (\xc3\xa9s a dir, com m\xc3\xa9s r\xc3\xa0pid es mou), m\xc3\xa9s gran \xc3\xa9s l'energia cin\xc3\xa8tica conferida al coet, i menor la conferida a l'escapament del propergol."